|  |  |
| --- | --- |
| **Kovács Lehel István****klehel77@yahoo.com**Az I. Lehmann Károly Teljesítménytúra |  |

Az Erdélyi Kárpát-Egyesület – Brassó 2016. október 8-án szervezte meg az I. Lehmann Károly Teljesítménytúrát, az első ilyen jellegű Brassó megyei rendezvényt.

A szervezés két hónappal az esemény előtt kezdődött meg. Számos program egymásra tevődése miatt a teljesítménytúránk időpontját a tervezettől egy héttel előre kellett hozzuk, így nem október 15-én, hanem október 8-án került sor rá.

Szervezési szempontból újdonságnak számított, hogy a pontozólapokat nem pecsételtük, hanem átlyukasztottuk. Mindegyik ellenőrző ponthoz egy rá jellemző idézetet társítottunk, és a lyukasztó az idézetben foglaltakat jelképezte.

Ellenőrző pontok:

* + EP 1: Áprily Lajos Főgimnázium – RAJT (10 km, 25 km, 35 km) – *„Legyen egy szép napod!”*
	+ EP 2: Gábony-lépcsők (10 km, 25 km, 35 km) – *„Cenk: A lepkék paradicsoma.”*
	+ EP 3: Stechil-rét (10 km, 25 km, 35 km) – *„Gyönyörűen zúg bükkös erdőnk orgonája.”*
	+ EP 4: Tejbarlangi letérő (25 km, 35 km) – *„Sárguló falevél az örökzöld fenyvesben.”*
	+ EP 5: Keresztény-havas csúcsa (35 km) – *„Csúcson: Takarónk a csillagos ég.”*
	+ EP 6: Repülősök rétje (35 km) – „*A juhar rezervátuma.”*
	+ EP 7: Salamon-kő (25 km, 35 km) – *„Brassó koronája – a király fája.”*
	+ EP 8: Áprily Lajos Főgimnázium – CÉL (10 km, 25 km, 35 km) – *„További sok sikert és szerencsét!”*

A teljesítménytúrára csak on-line, a *http://www.ekebrasso.ro/TT/* oldalon lehetett bejelentkezni. A bejelentkezést augusztus elsején nyitottuk meg. A megadott szeptember 30-i határidőig 71-en jelentkeztek be. Az október eleji rossz időjárás (a Keresztény-havason 25 cm-s hó volt) azonban 29 személyt elriasztott, így végül 42 személyt vett részt a rendezvényen Brassó, Hargita, Maros, Ilfov és Kovászna megyéből, valamint Bukarestből Magyarország nagykövetségének munkatársai.

A teljesítménytúrát 3 szakaszon szerveztük meg a Keresztény-havason:

**A 10 km-es szakasz – CENK**

Útvonal:

* + 1.1. Áprily Lajos Főgimnázium >> Rezső körút >> Star áruház;
	+ 1.2. Star áruház >> Lépcsők >> Szerpentines út leágazása >> Cenk-csúcs >> Cenk-nyereg;
	+ 1.3. Cenk-nyereg >> Stechil-rét;
	+ 1.4. Stechil-rét >> Pap kútja >> Szent Miklós-templom;
	+ 1.5. Szent Miklós-templom >> Katalin-kapu >> Áprily Lajos Főgimnázium.

Jellemzés:

* + Hossza: 11,09 km
	+ Emelkedés/lejtés: +658/-649
	+ Szintidő: 4 óra
	+ Könnyű túra
	+ Indulás: az Áprily Lajos Főgimnázium udvaráról 10 órakor

EKE-bakancs:

* + http://turazas.ro/2.1/

**A 25 km-es szakasz – TEJBARLANG**

Útvonal:

* + 2.1. Áprily Lajos Főgimnázium >> Rezső körút >> Star áruház;
	+ 2.2. Star áruház >> Lépcsők >> Szerpentines út leágazása >> Cenk-csúcs >> Cenk-nyereg;
	+ 2.3. Cenk-nyereg >> Stechil-rét >> Róka-pad >> Simon gödre >> Tejbarlangi letérő;
	+ 2.4. Tejbarlangi letérő >> Tejbarlang >> Drester-rét >> Schmautz pataka >> Brassó-Pojána (Régi út);
	+ 2.5. Régi út >> Kék sáv letérő >> Salamon-kő;
	+ 2.6. Salamon-kő >> Porond >> Katalin-kapu >> Áprily Lajos Főgimnázium.

Jellemzés:

* + Hossza: 23,44 km
	+ Emelkedés/lejtés: +1215/-1205
	+ Szintidő: 9 óra
	+ Közepes túra
	+ Indulás: az Áprily Lajos Főgimnázium udvaráról 8 órakor

EKE-bakancs:

* + http://turazas.ro/2.2/

**A 35 km-es szakasz – A KERESZTÉNY-HAVAS CSÚCSA**

Útvonal:

* + 3.1. Áprily Lajos Főgimnázium >> Rezső körút >> Star áruház;
	+ 3.2. Star áruház >> Lépcsők >> Szerpentines út leágazása >> Cenk-csúcs >> Cenk-nyereg;
	+ 3.3. Cenk-nyereg >> Stechil-rét >> Róka-pad >> Simon gödre >> Tejbarlangi letérő >> Ruja-rét >> Négy jel útelágazás >> Julius Römer menedékház >> Kék út legmagasabb pontja;
	+ 3.4. Kék út legmagasabb pontja >> Keresztény-havas csúcsa >> Kék út legmagasabb pontja;
	+ 3.5. Kék út legmagasabb pontja >> Julius Römer menedékház;
	+ 3.6. Julius Römer menedékház >> Négy jel útelágazás >> Nagy-Krisztián-rét >> Brassó-Pojána (Olimpic szálloda);
	+ 3.7. Brassó-Pojána (Olimpic szálloda) >> Repülősök rétje;
	+ 3.8. Repülősök rétje >> Üveg-völgy >> Kék sáv letérő;
	+ 3.9. Kék sáv letérő >> Salamon-kő;
	+ 3.10. Salamon-kő >> Porond >> Katalin-kapu >> Áprily Lajos Főgimnázium.

Jellemzés:

* + Hossza: 33,09 km
	+ Emelkedés/lejtés: +1845/-1835
	+ Szintidő: 11 óra
	+ Nehéz túra
	+ Indulás: az Áprily Lajos Főgimnázium udvaráról 6 órakor

EKE-bakancs:

* + http://turazas.ro/2.3/

A résztvevők eloszlása a három szakaszon:

* + 10 km: 18 személy, 1 nem tudta teljesíteni
	+ 25 km: 15 személy
	+ 35 km: 9 személy, 2 nem tudta teljesíteni

Reggel 6 órakor indultak a 35 km-es szakasz részvevői. Még sötét volt, zuhogott. Mindenki megkapta a csomagját (étkezés, víz, pontozólapok, térkép, túraleírás stb.), és kiléptek Brassó szimbolikus pontjának, az Áprily Lajos Főgimnáziumnak kapuján.

Az ellenőrző pontokhoz kirendel felelősök, EKE-Brassó tagok is elindultak, ki-ki a maga pont-ja felé. Italt, ételt, egészségügyi felszerelést kellett kicipelni a kinyomtatott táblázatok, összesítő lapok mellett.

8 órakor a 25 km-es távot választók, 10 órakor pedig a 10 km-es távot választók indultak el a még mindig zuhogó esőben. Az utóbbiak között számos tanuló is részt vett Regman Zsuzsanna földrajztanárnő, valamint szülők kíséretében.

Az Áprily Lajos Főgimnázium udvarán közben önkéntesek segítségével megterítettük az asztalokat, meghámoztuk a zöldségeket, odatettük főni a gulyást, előkészítettük a forró teát.

Egy óra körül érkeztek be az első teljesítménytúrázók, mindenkit forró tea, meleg étel várt.

Étkezés után, szakaszonként kiértékeltük a teljesítménytúrát, okleveleket adtunk a résztvevőknek.

Kiemelkedően teljesített a 35 km-es szakaszon Gáspár László Sepsiszentgyörgyről, aki a 11 órában megállapított szintidőt 6 óra 41 perc alatt teljesítette, illetve a 25 km-es szakaszon Kovács Károly Négy­fa­lu­ból, aki a 9 órában megállapodott szintidőt 4 óra 56 perc alatt teljesítette.

Köszönet illeti az EKE-Brassó tagjait, a Hétfalusi Magyar Ifjúsági Klub, Barcasági Csángó Alapítvány, Cserkészek, Zajzoni Rab István Középiskola Diáktanácsa önkénteseit, hogy jól lebonyolították a rendezvényt, az Áprily Lajos Főgimnázium Igazgatóságát, hogy helyet adott az épületben, Kajcsa Sándor kitűnő szakácsot!

Hálás köszönet támogatóinknak: Duotrac, Bethlen Gábor Zrt., Communitas, RMDSZ, Bertis, Diószegi Pékség, Sapientia – EMTE, Ter­mo­farc, Lazar Group, Pilvax, Paprika, valamint médiapartnereinknek: Erdélyi Gyopár, Brassai Magyar Adás, Brassói Lapok.

Úgy érezzük, hogy a kezdet ígéretes volt, mindenki pozitívan értékelte a teljesítménytúrát.

\*

Az egyik résztvevő (Bódi János) így írt facebook bejegyzésében a teljesítménytúráról:

*„Apró kis emberkék vagyunk nagy hegyek között. De ha egymás kezét jó erőssen megszorítjuk valamivel erősebbnek érezzük magunkat. Az utolsó fenyőig.*

*Mai meskete, esti, mert korán sötétedik már: Nem fotóztam csak loholtam, aztán rövid mesét mondtam. Meséltem én Barassóról, októberi esős hóról. Römmer házról, Piroskáról, farkasról és Aurá-ról. Minden szónak egy a vége, gyere el te is jövőre!”*

\*

Valóban, jövőre (2017-ben) ismét meg szeretnénk szervezni a teljesítménytúrát! ⏹